Հույս ունեմ, որ այս գործի քննությունը կընթանա պատշաճ մակարդակով, որովհետև արդեն ասացի, որ ըստ ամենայնի և մեծ հավանականությամբ, չեմ ուզում այլ մեկնաբանություններ և վերջնական պնդումներ անել՝ այլ մեկնաբանությունների տեղիք չտալու համար, բայց կարծում եմ՝ ակնհայտ է, որ գործ ունենք կոռուպցիոն մեծամասշտաբ երևույթի հետ: Գործը հանձնվել է Հատուկ քննչական ծառայությանը, ես հույս ունեմ, որ քննությունը կընթանա պատշաճ մակարդակով և գլխավոր դատախազությունը կապահովի քննության պատշաճ մակարդակը: Ասեմ, որ ինչպես ես, այնպես էլ հայ հանրությունը չի տեսնում որևէ խոչընդոտ, որպեսզի այս գործի բոլոր մանակիցները բացահայտվեն և կանչվեն պատասխանատվության, անկախ նրանց կոչումներից, կարգավիճակներից և այլ հարակից հանգամանքներից: Այս գործը պետք է բացահայտվի մինչև վերջ և, ինչպես մյուս բոլոր դեպքերում, որևէ արգելակներ և խոչընդոտներ չկան և չեն կարող լինել: Ուզում եմ ևս մեկ անգամ արձանագրել, որ կոռուպցիայի հետ որևէ կոմպրոմիս չի լինելու, մենք հայտարարել ենք, որ Հայաստանի Հանրապետությունում կոռուպցիան արմատախիլ է արվելու, և որևէ մեկը չկասկածի, որ մենք այս նպատակին հասնելու ենք ամենավճռական և ամենաարդյունավետ քայլերով: Հիմա արդեն կարող ենք հստակ արձանագրել, որ երկար տարիներ մեր արած այն պնդումները, որ երկիրը համակարգային կերպով թալանվել է, այդ պնդումները հիմնավորվում են և այս թալանի բոլոր մասնակիցները պետք է բացահայտվեն ու պատասխանատվության կանչվեն: